Artturi Ilmari Virtanen

Artturi Ilmari Virtanen (15. jaanuar 1895 Helsingi – 11. november 1973 Helsingi) oli soome biokeemik, kes tegeles peamiselt agrokeemiaga ja loomasöötade täiustamisega.

Ta alustas keemiaõpinguid 1913, kaitses magistrikraadi ja 1918 ka doktorikraadi orgaanilises keemias. 1919 hakkas ta tööle piimatööstusettevõttes Valio laboratooriumis ja sai juba 1920 laborijuhatajaks. Tundes, et ta ei ole siiski täiesti kompetentne, lahkus ta Valiost ning õppis Zürichi Tehnikaülikoolis, Münsteri ülikoolis ja Stockholmi ülikoolis füüsikalist keemiat, pinnasekeemiat ja mikrobioloogiat. Rootsis töötas ta 1923 koos Hans von Euler-Chelpiniga, kes pälvis 1929 Nobeli keemiaauhinna.

Soome naastes sai Virtanen 1924 Helsingi ülikoolis lektoriks. Ta töötas ka Või Ekspordi Assotsiatsiooni laboris, mis sai ülikooli laboriks. 1930 asutati Biokeemia Instituut ja Virtanen töötas seal kuni oma surmani. Ta sai 1931 Helsingi Tehnikaülikooli biokeemiaprofessoriks ja 1939 Helsingi ülikooli professoriks. Ta oli Soome Akadeemia liige ja selle esimene esimees (alates 1948).

Tema teadustegevus algas 1924 heksooside fosforüülimise uurimisega. Ta suutis näidata, et fosforüülimine on paljude fermenteerimisreaktsioonide esimene samm, ja see viis lõpuks glükolüüsi avastamiseni.

1925 tema huvid muutusid ja ta hakkas uurima seda, kuidas liblikõieliste taimede juuremügarates elavad bakterid seovad lämmastikku. Ta avastas parema meetodi või säilitamiseks: selleks tuleb sellele lisada pisut dinaatriumfosfaati Na2HPO4, mis takistab happelist hüdrolüüsi. Seda meetodit kasutati Soomes aastakümneid.

Eelkõige haljassööda konserveerimismeetodi leiutamise eest sai ta 1945 Nobeli keemiaauhinna. Tema leiutatud AIV-sööt säilitab kvaliteedi aasta otsa. Selle meetodi töötas ta välja aastatel 1925–1932 ja 1932 sai ta sellele patendi. Protsess seisneb selles, et värskele teraviljale lisatakse ladustamisel lahjendatud vesinikkloriidhapet või väävelhapet. Suurenenud happelisus takistab sööda fermenteerumist, kuid ei mõju halvasti sööda toiteväärtusele ega loomadele, kes seda söövad.

Järgnevatel aastatel töötas ta välja osaliselt sünteetilisi loomasöötasid. Aminohapete sünteesimiseks vajalik lämmastik tuleb tavaliselt söödas olevatest proteiinidest. Aga kariloomade vatsas on eriline bakterite kooslus, mis võimaldab lämmastiku allikana kasutada ka kust ja lämmastiku sooli.

Tunnustus
1949 – valiti Baieri Teaduste Akadeemia korrespondentliikmeks

Mälestuse jäädvustamine
20. veebruaril 1938 avastas soome astronoom Yrjö Väisälä Turus Iso-Heikkilä observatooriumis uue asteroidi ja andis talle nimeks 1449 Virtanen.

Virtase järgi on nimetatud ka 44 km läbimõõduga kraater Kuu tagaküljel koos nelja 20–30 km läbimõõduga satelliitkraatriga.

Kuopio Ülikooli juures jätkab tema tööd A. I. Virtase nimeline instituut.

Isiklikku
Virtanen abiellus 1920 botaanik Lilja Moisioga. Abielust sündis kaks poega.

Aastal 1933 ostis ta Helsingi lähedale talu, kus ta mõningaid oma leiutisi praktikas katsetas.

Ta armastas lihtsat elu, tal ei olnud kunagi oma autot, ta ei suitsetanud kunagi ega tarvitanud alkoholi.

Virtanen on maetud Helsingi Hietaniemi kalmistule.

Välislingid 
 A. I. Virtanen Institute (AIVI) for Molecular Sciences

Biokeemikud
Soome teadlased
Helsingi ülikooli professorid
Helsingi ülikooli vilistlased
Nobeli keemiaauhinna laureaadid
Sündinud 1895
Surnud 1973